Papersnake/gushiwen huggingface dataset:
温陵吴氏瓠斋
余谦一（宋代）

试问高斋底许，瓠瓜星舍明边。
椰大能容千古，壶中别有洞天。
和彭城王生悼歌人盼盼
贺铸（宋代）

东园花下记相逢，倩盼偷回一笑浓。
书簏尚缄香豆蔻，镜奁初失玉芙蓉。
歌阑燕子楼前月，魂断凤皇原上钟。
寄语虞卿谩多赋，九泉无路达鱼封。
同邢太守赵伯颙游三茅观
韩雍（明代）

清江潮落午风恬，与客凭高试捲帘。吴越群山如绘画，乾坤万物见洪纤。

旬宣远慕召公奭，忧乐还思范仲淹。倚遍阑干不知晚，五云缥缈注遐瞻。
五台之西有山曰翠微太宗避暑处也旧有离宫二曰翠微曰永庆遗趾尚存今废为寺因成一律
朱诚泳（明代）

翠微深处翠微宫，避暑当年说太宗。吊古不须增感慨，凭高聊太得从容。

千章古木苍烟合，数尺残碑碧藓封。独喜满前吟兴好，参天万朵玉芙蓉。
芙蓉轩
邓肃（宋代）

我闻幽轩榜芙蓉，琉璃十顷浸新红。
此来踏雪空无有，黄芦败苇争号风。
却坐明窗弄书史，新词仍试佳毫楮。
香风忽到帘幕开，一朵芙蓉却能语。
我生眼中万妖娆，为渠还作梦魂劳。
炙牛未数刘师命，骖鸾便学王子乔。
送友人之括苍
薛嵎（宋代）

石门当半道，想见泊舟时。
伴鹤立终日，就岩题几诗。
近山秋易老，问隐地偏宜。
我亦江湖去，心期尔得知。
南康尉司射亭后轩尽见庐山为取东坡觉来满眼
项安世（宋代）

千堆白浪卷彭湖，一叶青帆映大孤。
梦里东坡魂尚魇，岸傍梅福笑相呼。
开门翠壁连天是，回首惊波一事无。
推下黄紬见真意，的知陶令是贤乎。
偈颂十首 其五
释昙密（宋代）

即心即佛，非心非佛。不是心，不是佛，不是物，半夜虚空揣出骨。

十分描摸画难成，试问诸人是何物。阿呵呵，咄咄咄。

拶倒门前大案山，抟风放出辽天鹘。
过武胜关
胡介祉（清代）

万山连不断，断处一关通。马踏残烟里，樵归落照中。

晚云平古道，霜叶舞寒风。不尽天涯思，征鸿点碧空。
送惟良上人归润州
李端（唐代）

拟诗偏不类，又送上人归。寄世同高鹤，寻仙称坏衣。

雨行江草短，露坐海帆稀。正被空门缚，临岐乞解围。
寄题德庄二首
韩元吉（宋代）

早辱交情厚，年来事辄同。
自知荣宦拙，甘为好诗穷。
凫雁且依不，马牛还信风。
故应怀李白，但欲老江东。
宫词三首
王济（魏晋）

锦标夺得有谁争，跪向君王自报名。
宣索宫花亲自插，连呼万岁两三声。
怡亲堂四时诗为临川程潜麟赋 其一
倪谦（明代）

深深帘幕护香云，脸晕丹霞酒半醺。试学儿啼供燕喜，春风笑语隔花闻。
再答 其三
赵汝腾（宋代）

孤风独上子陵台，藻思天然顷刻开。银烛不妨花下照，铁心肯刻赋中回。

休怀濯锦江边梦，早应筑沙堤上来。急裹紫霞望公至，也教凡卉识仙莱。
次韵答任国光侍御过访
林光（明代）

清晓乘骢此赋诗，风清穆穆更熙熙。从游却愧相知晚，潇洒端熙抱负奇。

凉浸晨烟聊荐酒，静看庭树小支颐。未知他夜严州月，肯送清光及泮池。
咏帘
徐夤（唐代）

素节轻盈珠影匀，何人巧思间成文。闲垂别殿风应度，

半掩行宫麝欲薰。绣户远笼寒焰重，玉楼高挂曙光分。

无情几恨黄昏月，才到如钩便堕云。
李郡丞邀同胡文学游山庄和韵
吕时臣（明代）

风巾飘不定，重上去时楼。
苍鼠翻诗橐，青虫堕酒瓯。
苦吟还掉臂，扶醉欲平头。
世道吾无补，何因用著愁。
郊庙歌辞。祭方丘乐章。顺和
佚名（唐代）

阴祇协赞，厚载方贞。牲币具举，箫管备成。

其礼惟肃，其德惟明。神之听矣，式鉴虔诚。
梁鼓吹曲十二首 其四 道亡
沈约（南北朝）

道亡数极归永元。悠悠兆庶尽含冤。沈河莫极皆无安。赴海谁授矫龙翰。

自樊汉仙波流水清且澜。救此倒悬拯涂炭。誓师刘旅赫灵断。率兹八百驱十乱。

登我圣明去多难。长夜杳冥忽云旦。
齐天乐 题梦轩师金城柳色图
冯煦（清代）

暝烟摇梦孤城闭。依依旧游如此。废驿霾云，荒堤咽雨，谁遣飘零身世。

前尘易逝。便坠絮为萍，更无秋蒂。侧侧微波，再来总是断肠地。

颓垣尚衔莫紫。暗风吹戍角，犹绾羁思。系马轻阴，调莺旧曲，不分而今憔悴。

危阑更倚。也应念攀条，酒边书记。一抹残阳，乱鸦啼倦垒。
挽杨子恭先生
金幼孜（明代）

先生清介士，抱道独深藏。傲世非关僻，潜名岂自强。

山林成独往，鱼鸟自相忘。前辈风流尽，悲吟只慨慷。
和陈宗道元夕怀江南绝句
傅若金（元代）

万家行乐爱春晴，花底遥闻度曲声。惟有客窗嫌月色，照人离恨太分明。
瑞鹤仙（寿赵右司）
张辑（宋代）

柳风双燕语。问有谁留人，岸花去橹。星辰快平步。俯圜扉草色，青青如许。儿童拥路。玉溪边、当年杜母。料从今、指点山川，总是绣衣行处。

回顾。东堂深窈，楚帖长春，竹尊清午。红云帝所。摇佩玉，更容与。把蓬莱一笑，几番清浅，绿野为花作谱。向花前、三叠琴心，看苍鹤舞。
拟古十二首 其三
李白（唐代）

长绳难系日，自古共悲辛。黄金高北斗，不惜买阳春。

石火无留光，还如世中人。即事已如梦，后来我谁身。

提壶莫辞贫，取酒会四邻。仙人殊恍惚，未若醉中真。
王氏生日致语口号
苏轼（宋代）

人中五日，知织女之暂来；海上三年，喜花枝之未老。事协紫衔之梦，欢倾白发之儿。好人相逢，一杯径醉。伏以某人女郎，苍梧仙裔，南海贡余。怜谢端之早孤，潜炊相助；叹张镐之没兴，遇酒辄欢。采杨梅而朝飞，擘青莲而暮返。长新玉女之年貌，未厌金膏之扫除。万里乘桴，已慕仲尼而航海；五丝绣凤，将从老子以俱仙。东坡居士，罇俎千峰，笙簧万籁。聊设三山之汤饼，共倾九醖之仙醪。寻香而未，苒天风之引步；此兴不浅，烔江月之升楼。

罗浮山下已三春，松笋穿阶昼掩门。
太白犹逃水仙洞，紫箫来问玉华君。
天容水色聊同夜，发泽肤光自鉴人。
万户春风为子寿，坐看沧海起扬尘。
和陶渊明饮酒二十首 其十三
方回（元代）

士本不畏贫，所畏迫老境。百忧无一乐，可醉不可醒。

寒风颇欲霜，缝补阙袍领。酒胆一何大，和陶效坡颍。

诗成间亦佳，未忍一炬炳。
涧壁阻风登小山四望书怀
孙应时（宋代）

崇阿岸长江，荒蹊得徐步。徘徊一舒眺，邂逅豁心素。

天壤故宏廓，川涂渺回互。苍烟极东溟，落日临北固。

波光荡汀渚，碧色明草树。淮南平如砥，万象入指顾。

低迷江都宫，隐辚瓜洲戍。依依眷昔游，恻恻起遐慕。

向来犹喜事，所历有奇趣。摧颓八九年，日已不如故。

两脚厌行李，万里谙长路。乃穷岷山源，重到入海处。

结交岂不广，览古亦云富。所抱忧国心，知非济时具。

晨昏耿重闱，裘葛窘童孺。脱然决东耕，孤舟久东骛。

寖近真自喜，凌险有馀惧。可怜兹丛薄，政尔淹杖屦。

云容尚飞扬，风意何郁怒。人事谅难必，江神非所忤。

庶蒙皇天慈，稳借一帆度。致意孙兴公，寻君遂初赋。
茂洪奉亲携妾迁新馆戏赠
张镃（宋代）

巷居南北喜相依，不患逢秋得句稀。采撷正当黄菊早，登临宁叹白云飞。

奉觞寿主欢宜洽，剪发邀宾志莫违。从此维摩方丈室，散花香满老莱衣。
弟第一百五十一
文天祥（宋代）

兄弟分离苦，凄凉忆去年。
何以有羽翼，飞去堕尔前。
和祖择之学士袁州庆丰堂十咏 其五
陈诜（清代）

秀泉开旧甃，初试仰山茶。寂寂有馀意，池莲三五花。
绿窗诗十八首 其一
孙蕙兰（元代）

窗里人初起，窗前柳正娇。捲帘冲落絮，开镜见垂条。

坐对分金线，行防拂翠翘。流莺空巧语，倦听不须调。
中秋无月，至十七日晓晴
杨万里（宋代）

劣到中秋云便兴，中秋过了却成晴。
雾横平野村村白，日上疏成叶叶明。
岁事不应如许早，朝来已觉嫩寒生。
春吟不似秋吟好，觅句新来分外清。
悬剑歌
赵友直（宋代）

家徒四壁何所有，横悬三尺电光溜。
床头醉看白虹飞，中夜犹惊玉龙吼。
潜倚空山泣鬼神，寒芒逼人动牛斗。
无乃干将是前身，莫邪清淬浑天授。
今者羞为妇女看，霜稜蟠蛰匣中久。
何日露拔斩长鲸，启函一展剸犀手。
豪曹湛卢只自珍，雷焕张华世莫遘。
傥尔识取英雄眸，此时挥霍任驰骤。
婕妤怨
郑鏦（唐代）

南国承欢日，东方候晓时。那能妒褒姒，只爱笑唐儿。

宝叶随云髻，珠丝锻履綦。不知飞燕意，何事苦相疑。
城南即事
张栻（宋代）

东风吹得绿成阴，积雨初收柳絮轻。
记取湘中最佳处，橘花开时香满城。
赠工部侍郎郑公挽辞
王安石（宋代）

地蟠江汉久知灵，通德门中见老成。
南去伏波推将略，北来光禄擅诗名。
密章赠襚连三组，画翣丧车载一旌。
阴德故应多後福，可能生子但升卿。
张太守入山
释函可（明代）

何事辽阳太守来，乱嘶五马向荒莱。漫拖草履筇扶出，竟把山荒雪踏开。

閒话无过四五句，寒泉连递两三杯。极怜庭树乌惊起，一直穿云去不回。
柏枧山顶望仙人台同观湖先生
梅文鼎（清代）

峨峨方石台，千尺凌晨烟。昔闻山中叟，曾此逢飞仙。

棋局观未山，倏忽更岁年。樵斤寘丛条，木皮合且坚。

崖树既摧朽，无人能攀缘。我来陟岭半，俛视兹台颠。

再寻蛟路登，所见惟青天。琼宫在何许，便欲乘风旋。

下界溺埃尘，安能久迁延。何当封马鬣，非敢冀牛眠。

庶同五岳游，免此情内牵。云车策风马，愿言长执鞭。
鱼乐图为王石泉赋
陈谟（明代）

石曾曾兮写琴泉。洲重洲兮隐钓船。美人兮收纶。

湛空江兮遥天。鹤汀凫渚兮长短相怜。羌林水兮翳然。

我所思兮濠濮之间。澹松云之满几，服芝术以忘年。
去年五月十七庐山祷而雨尝有诗今年五月十七
方岳（宋代）

浪漫东西不自期，此公犹有鬼神知。
江闽易地谁为崇，晴雨在天皆及时。
年熟且从犀首饮，宦情聊付虎头痴。
举杯试问樵溪月，今世宁须我辈为。
送邹石生之广州 其九
李宗瀛（清代）

千古虞翻宅，如今作梵寮。林存诃子树，钟应海门潮。

吊客青蝇散，归魂白鹤遥。赤乌当日事，回首飒风飙。
沈正卿示探梅诗次韵
曾协（宋代）

数点微明已露奇，解颜相见却先知。
携壶拟醉无穷树，走马来看第一枝。
照水意闲真我辈，酿寒云重正花时。
自从亲识春风面，不信良工画有诗。
闻警二首 其一
冯惟讷（明代）

八月塞门开，单于猎雁回。五原秋草尽，万骑羽书来。

秦陇疮痍后，疆场战伐催。黄云迷处所，羌笛暮生哀。
赋得御河新柳色
倪元璐（明代）

天孙春懒散机丝，挂向章沟缕缕垂。浅黛依微宜缀绿，柔枝飘袅不胜衣。

殢人掌上千回舞，临本宫中十样眉。清跸欲来须整态，何如张绪少年时。
句
赵遹（宋代）

不是学僧初念佛，从来念佛指人迷。
西山谣寄潘延之先生
郭祥正（宋代）

男儿无成羁薄禄，日月相推犹转毂。谁向生前悟此生，西山山人挂冠速。

买田筑室临西山，时来石上横琴弹。千古万古治乱事，一曲两曲顿挫松风寒。

门前禾熟酝美酒，故人车马留盘桓。荣亦不足贵，辱亦不我干。

但愿青山绿水两不变，醉醒自得穷观玩。名落人间非所欲，闭门且喜辞忧患。

君不见李太白，朝为酒家仙，暮作金銮客。醉里题诗宫妾扶，自谓遇君今古无。

一朝谗言入君耳，夜郎远谪吟魂孤。到死空言竟何补，何如道行及妻子。

西山人，孰可比。晴空矫矫孤云飞，欲往攀援无路歧。
和音
宋祁（宋代）

危弦度曲汎孤钩，一世知音未易求。
直把将雏为陌上，主人犹复自摇头。
过蒙庄
唐伯元（明代）

雄辨先生第一流，向来齐物几时休。错疑吾道非糟粕，尚忆人呼作马牛。

濠上不知鱼是我，梦中谁信蝶为周。何人索得玄珠在，许共逍遥物外游。
酬朱侍御望月见寄
贾岛（唐代）

他寝此时吾不寝，近秋三五日逢晴。

相思唯有霜台月，望尽孤光见却生。
放榜后次韵毛守见招
苏辙（宋代）

饱食安眠愧不材，疏帘翠帟幸相陪。
深居正厌银袍乱，失喜初闻铁锁开。
佳句径蒙探古锦，小槽仍报滴新醅。
诸人欲见风流伯，不用招呼亦自来。
出郊
陈杰（宋代）

飞盖笼晴昼，行厨帐远林。
柳塘风度絮，花迳日移阴。
翠袖穿红迥，清歌绕绿深。
独将衰晚意，危坐数云岑。
偈颂三十八首
释如净（宋代）

雨打虚空乾剥剥，日明大地黑漫漫。
个中开得金刚眼，生死何尝有异端。
须弥山，大海水，衲僧顶上波涛起。
金利水口
张吉（明代）

野童笑入青萝去，门掩江声落日斜。一段风光催客棹，傍人莫问脚头赊。
又次韵司空彦修送行
李若水（宋代）

仆夫已饭车已巾，再拜别君愁始新。
一事未成双鬓秃，百年能几半生贫。
云山不断駸駸暮，花柳无边在在春。
它日还家稍安稳，杖藜相过莫嫌频。
缘识
宋太宗（宋代）

避罪胜修福，其为理一般。
资财丰利益，公道不欺瞒。
浊世贪荣禄，明时善政官。
遏强能抚弱，容此势情观。
戏马台诗 其九
陈衡（明代）

汉楚争雄半局棋，筑台戏马亦依稀。非因冀北良驹少，自是江东王气微。

捷足岂堪迷泽展，逸尘只向大风飞。春来燕子台边语，错认他人马不归。
题共亭
华镇（宋代）

驾鹤峰前山气佳，炼丹泉上石如排。高低檐宇依丛竹，屈曲梯桥跨断厓。

仙客肯教人世得，贤侯还与郡民偕。春风日落歌声散，藓径时时有坠钗。
游仙一十九首 其十八
郭祥正（宋代）

清僚真可慕，振衣愿所归。既绝世上缘，吾宁抱愁悲。

云韶自相谐，虚听方达微。是将跨灵羽，逸麟复攀追。
生查子·情景
姚宽（宋代）

郎如陌上尘，妾似堤边絮。相见两悠扬，踪迹无寻处。
酒面扑春风，泪眼零秋雨。过了离别时，还解相思否？
麻姑山诗
吕南公（宋代）

忽过乱峰曲，隔林闻水声。止车问樵夫，知是飞瀑鸣。

下步入幽径，萧然觅澎渹。仰看百尺崖，倒泻霜雪明。

乍近骨肉健，久留毛发惊。疑身是雷仙，满耳鼓不停。

六月地赤渴，平川露乾汀。此源一何长，奔注常淫盈。

利泽固不浅，邦人昧嗟矜。徒闻晏豫时，相与怜凄清。
游南岩
林铭球（明代）

岳麓现青莲，松风一障悬。埃尘少净地，阒寂胜诸天。

有鸟俱玄说，无猿怖法泉。依稀武曲水，鸡犬学逃禅。
上秋壑贾丞相
释广闻（宋代）

宇宙全归掌握中，玄机制胜不言功。人将富范张韩比，何异丹青绘太空。
画华山坠驴图题跋
方竹（清代）

华山道上驴一蹶，天津桥畔鹃饶舌。炎宋官家三百年，城复隍兮只中叶。

纷纭五季弄兵刀，黑龙检点加黄袍。燕夏二阴蚤根极，从兹滑乱持何牢。

华山面识太平主，南北何曾一土宇。虞天诞降香孩儿，差强斧扆鼠变虎。

值得先生笑口开，一笑还嘲一跌来。明日归山戏作此，且学大睡希夷子。
安乐公主移入新宅
沈佺期（唐代）

初闻衡汉来，移住斗城隈。锦帐迎风转，琼筵拂雾开。

马香遗旧埒，风吹绕新台。为问沈冥子，仙槎何处回。
喜翟颖先辈至有感
宋祁（宋代）

门下客逾落，胡为君见从。
坠馀仍顾甑，寒罢始知松。
休计流光迈，聊欣此地逢。
已甘漂似梗，宁止哑如钟。
仕路惟希退，乡评幸见容。
病偷它日壮，衰作长年慵。
世态同波荡，交情敌酒浓。
好坚归去约，相伴老三封。
送杜守口号
傅察（宋代）

九重丹诏锡恩荣，袅袅秋风卷旆旌。藉甚搢绅争颂德，烂然衣锦得徐行。

一钱选受群翁送，三径归来万事轻。宣室异时思贾傅，蒲轮应复召枚生。
侍郎唐公
孙觌（宋代）

危言屡伏青蒲上，直笔犹存白简中。但见刳蟆救月蚀，孰知炼石补天空。

牛鸣尚斗床头蚁，蛇影犹悬屋底弓。一代风流今顿尽，佳城白日卧滕公。
题姻亲郭信发实颐夫妻像赞 诰授昭武都尉郭君像赞
曾习经（清代）

抗心希古，养素全真。体之以质，彪之以文。婆娑丘园，从容道德。

隐之弥曜，渊乎莫测。觥觥清节，悠悠我思。有道之碑，唯无愧辞。
暮春
游九言（宋代）

已过清明谷雨天，燕忙莺懒蝶蜂翾。
风和日暖才三月，花落春蜂又一年。
得意自应谈事业，有怀谁肯卧林泉。
荷锄带月行歌处，付与孤踪百世传。
海仙歌
司马光（宋代）

东望海波苍茫浩渺无所极，高流洪涛黯风色。
翻星倒汉天地流，阴灵出没互相索。
东方瞳曨景气清，庆云合沓吐赤精，
蓬莱瀛洲杳如萍。遥观五楼十二城，
群仙剑佩朝玉京。祥风缥渺钧天声，
彩幢翠苔烟霞生。鸾歌凤舞入帝乡，
紫麟徐驱白鹤翔。餐芝茹术饮玉浆，
千年万年乐未央。
偈
释普崇（宋代）

非风非幡无处著，是风是幡无著处。辽天俊鹘悉迷踪，踞地金毛还失措。

呵呵呵，悟不悟。令人转忆谢三郎，一丝独钓寒江雨。
题药方
范成大（宋代）

孤童亦复梦槐柯，无德无功用福多。
天理乘除当老病，巢源王诀奈群何。
春
周垕（宋代）

不论山颠与水涯，春来何处不荣华。
野红妖绿浑如画，一崦人家桃杏花。
次韵苏主管小礬山歌
项安世（宋代）

大字峥嵘如石柱，小字参差似钗股。
醉中写出礬山歌，梦中飞入礬山路。
恍然身在空林间，壶公八柱横当前。
并州剪刀色如水，剪取一半壶公烟。
袖归阁置晴窗著，相伴匡床閒企脚。
浑家惊喜看不休，一拳寒雪春未收。
但怪长身成缩瑟，不见当年倚天立。
昔如四辅朝帝乡，今如侏儒栏楯旁。
元是山灵有诗癖，要来丈室亲词客。
帝令费老下教之，千仞高崖缩盈尺。
又怪素发垂冰肤，不见当年青玉腴。
昔如婑{左女右上左下月}春风髻，今如点滴银盘酥。
元是山灵生老思，时世梳妆非所喜。
帝令河汉下濯之，洗尽烟岚见云子。
四翁相对凛不他，正味森森酸齿牙。
更著瑒花成五友，同名共色相辉华。
樊云门观察新作广后村十老诗二十首索和病后柬谢兼呈笏卿同年
范轼（清代）

后村南宋诗中佼，十老吟成斗工巧。好句流传七百年，和者虽多能者少。

樊山声价吾楚宝，翰墨蜚腾富文藻。一官暇日爱长哦，骋兴恣酣广十老。

游戏天倪穷万方，雕镌物态辟群窔。落笔往往杂庄谐，写生跃跃透毫秒。

遂令前贤避三舍，有似洞庭吸横潦。淮阴部将贵多多，子云绝技非小小。

词坫牛耳大如槃，凡手不敢施狯狡。噫嘻君才凌谢鲍，君治又且冠邦镐。

渭南牧民如牧羱，吠犬生氂驯雉扰。杜母循声惬野谣，吴公美政书上考。

讵惟宰郡若烹鲜，矧更锄彊如捕蚤。回翔枢幕釐五戎，元辅侧席争屣倒。

朝廷新诏辟四门，市骏千金苦未早。淮阳漫许卧汲黯，江左定当起王导。

绣衣直指东方驺，黄麻知诰北门草。寇公晚入政事堂，敬舆昨拟兴元诏。

六龙回驭在斯须，八柱擎天忻再造。整顿乾坤改旧观，收拾雷雨复清晓。

点窜《三都》《两京》篇，润色明堂王会稿。要将赑屃戴圭珉，不屑虫鱼齧梨枣。

念吾南风久不竞，江陵已殁江夏杳。扶危奠倾及今兹，勉旃发愤摅怀抱。

龙蟠大泽郁霆雹，虎啸中原奋牙爪。鹰瞵惨澹侧愁胡，凤览从容俯众鸟。

经济于君何有乎，哤诼径可立谈了。刮摩垢腻返虚明，嘘噏元气苏偏槁。

从此银甲洗天河，一切腥膻共祓澡。能事固宜有不让，奚翅百钧穿鲁缟。

嗟予晚遇未闻道，郎舍浮沈驽在皂。时揽明镜照衰颜，几辈天衢骋骅袅。

南皮门下旧年少，晨星散落参与昴。黄河东走泻沧溟，西岳崚嶒跱云表。

铸成奇采吐光芒，荡出雄篇任挥扫。邯郸步拙那移情，嫫盐效矉徒取恼。

巡檐把卷阖且开，倚壁偷声酉到卯。愧无寸莛撞鸿钟，斫树收庞笑公眇。

四方相与逐云龙，或倚寒郊欺瘦岛。太冲落落吾党豪，定有锦囊似君好。
寄终南隐者
薛能（唐代）

海日东南出，应开岭上扉。扫坛花入篲，科竹露沾衣。

饭后嫌身重，茶中见鸟归。相思爱民者，难说与亲违。
读陈蕃传
杨万里（宋代）

仲举高谈亦壮哉，白头狼狈只堪哀。
枉教一室尘如积，天下何曾扫得来。
学古三首赠胡承之归关中 其三
黄佐（明代）

玄冬服纤纩，不若貂襜褕。新知虽云乐，不若故人姝。

华轩岂不虽，休休惟故居。故居乃何所，乃在秦城隅。

山泉环户牖，树木何舒舒。开帘见栖鸟，临渊羡潜鱼。

孤菊扬其英，芳草不复除。适意向井臼，陶情在琴书。

此生谅已得，不乐将焉如。
次韵秦太虚见戏耳聋
苏轼（宋代）

君不见诗人借车无可载，留得一钱何足赖！
晚年更似杜陵翁，右臂虽存耳先聩。
人将蚁动作牛斗，我觉风雷真一噫。
闻尘扫尽根性空，不须更枕清流派。
大朴初散失浑沌，六凿相攘更胜坏。
眼花乱坠酒生风，口业不停诗有债。
君知五蕴皆是贼，人生一病今先差。
但恐此心终未了，不见不闻还是碍。
今君疑我特佯聋，故作嘲诗穷险怪。
须防额痒出三耳，莫放笔端风雨快。
前有别杨柳枝绝句梦得继和云春尽絮飞留不得…戏答
白居易（唐代）

柳老春深日又斜，任他飞向别人家。

谁能更学孩童戏，寻逐春风捉柳花。
边思
周朴（唐代）

年高来远戍，白首罢干戎。夜色蓟门火，秋声边塞风。

碛浮悲老马，月满引新弓。百战阴山去，唯添上将雄。
过汉江
杨时（宋代）

西极鳌足折，东南地维倾。
众流竞趋下，汹汹归沧沧。
谁能跨明河，挽此经天行。
世难乘槎翁，此意终冥冥。
武山十四境 其十 衣笼石
刘崧（元代）

衣笼化为石，何年阁半岩。多因仙帔氅，不是无裙衫。
望君山二首
徐时进（明代）

春风犹记舞衣斑，暂借图书白昼闲。最是酒醒人静后，梦魂无夜不君山。
夜召明卿报言病目畏灯火走笔戏简二绝 其二
宗臣（明代）

昨日见君双眼青，今日见君双眼赤。江南百战天地摧，岂应欲化苌弘碧。
春日杂兴 其十
韩淲（宋代）

佛老多惰民，其书不如此。儒者读儒书，饮酒食肉耳。

古人之糟粕，不过一片纸。不读亦自佳，徒以资口耳。
苦旱六首
陈造（宋代）

旱气乘炎熇，触耳仍怨咨。
九重正宵旰，解颜定何时。
书生身世忧，宁止八口饥。
可复河朔醉，欲赓云汉诗。
偈颂七十一首 其七十
释了惠（宋代）

生于秽土，不受点污。目顾四方，周行七步。看来步步讨便宜，落水也要占乾处。
定远楼
罗隐（唐代）

前年上将定妖氛，曾筑岩城驻大军。近日关防虽弛柝，

旧时栏大尚侵云。蛮兵绩盛人皆伏，坐石名高世共闻。

唯恐乱来良吏少，不知谁解叙功勋。
效乐未央体咏梅二首 其一
周巽（元代）

六花出，一阳生。催冻木，吐寒英。栖迟谷岩里，凛如圣之清。
后出郊二首 其一
刘敞（宋代）

人远地形旷，气收天宇高。不辞乘兴出，直恐应接劳。

送雁时挥弦，羡鱼复临濠。君知适意乐，未悟生二毛。
拟和御制赏花钓鱼
王安石（宋代）

云暖蓬莱日，风酣太液春。
水光承步辇，花气入钓陈。
伏槛留清跸，传觞属从臣。
霏香连钓饵，落叶乱游鳞。
镐饮恩知厚，衢樽赐愿均。
更看追夏谚，先此咏逢辰。
挽阮粹
洪咨夔（宋代）

胶庠推博洽，州县著廉平。
人物万夫物，山川千古英。
虬髯横意气，猿臂郁功名。
一掬同年泪，西风浩荡情。
回向门诗
王融（南北朝）

悠悠九土各异形，扰据四生非一情。驱车策马殉世业，市文鬻一炫虚名。

三墨纷纠殊不会，七儒委郁曾未并。吉凶尚忌及数术，取与离合实纵横。

朝日夕月竟何取，投岩赴火空捐生。咄嗟失道尔回驾，沔彼流水趣东瀛。
和致远学士韵
彭汝砺（宋代）

落笔千人畏，挥谈一坐倾。竹林冬更好，星斗夜深明。

爱古情何远，忧时气未平。老人无见解，祇愿酒频行。
千里丈蓄酒林
钟孝国（宋代）

少陵先生时不偶，老瓦盆中醉林莽。江湖散人名益穷，鱼壳倾林不论斗。

孤风异行同襟期，食鲑未必富三九。凌烟功名举世事，不直两公一杯酒。

会稽夫子有古心，嗜好眇追千载友。陶林中产同苍筠，短项不肯钟罍群。

章绶黄篾差缁尘，肺肠桑落心昆崙。始知其中殊陋貌，一点不受泥沙浑。

时从往古穷玄微，坐隅兀侧长相随。送余醉乡谢胶扰，回头转觉人间小。
牛头岭下老人
方回（元代）

九十前朝老，髯疏骨亦清。
相形宜老寿，说梦忆升平。
田屋临官道，孙男给递兵。
兴州馘狂贼，曾见捷旗行。
代白纻舞歌词
鲍照（南北朝）

小序侍郎臣鲍照启。
被教作白纻舞歌词。
谨竭庸陋。
裁为四曲。
附启上呈。
识方淟悴。
思涂猥局。
言既无雅。
声未能文。
不足以宣赞圣旨。
抽拔妙实。
谨遣简余。
惭随悚盈。
谨启。
词曰。
吴刀楚制为佩袆。
纤罗雾縠垂羽衣。
含商咀征歌露晞。
珠履飒沓纫袖飞。
凄风夏起素云回。
车怠马烦客忘归。
兰膏明烛承夜晖。
奉和御制左丞相说右丞相璟太子少傅乾曜同日上官…赐诗
萧嵩（唐代）

审官思共理，多士属惟唐。历选台庭旧，来熙帝业昌。

入朝师百台，论道协三光。垂拱咨元老，亲贤辅少阳。

登庸崇礼送，宠德耀宸章。御酒飞觞洽，仙闱雅乐张。

荷恩思有报，陈力愧无良。愿罄公忠节，同心奉我皇。
偈颂一百四十一首
释师范（宋代）

一叶落，天下秋。
一尘起，大地收。
新罗打铁火星飞，烧著庐山罗新院裹王和尚脚指头。
碛境庙大五忍痛不禁，直得通身汗流，
起来道恩大难酬。笑倒沩山水牯牛。
十月十五日观月黄楼席上次韵
苏轼（宋代）

中秋天气未应殊，不用红纱照座隅。
山下白云横匹素，水中明月卧浮图。
未成短棹还三峡，已约轻舟泛五湖。
为问登临好风景，明年还忆使君无。
周止安画册为周莲亭大令赋
鲁一同（清代）

周子才如马脱羁，指挥百怪风雨驰。奇文巨册弃满簏，长枪硬雨森陆离。

有时作画爱雕刻，十日一水五日石。大穷元气细秋豪，写罢茫茫自嗟惜。

学书颇重包慎伯，端已而外画无敌。记挥老泪托生平，梦里伤心汉水声。

十五年中事反掌，包老亦作辞家行。幽冥万古负两友，戎马余生恋升斗。

即看一发是青山，那得扁舟同白首。湘潭文孙颇爱奇，扬州肆市偶得之。

朅来云台中，昂首赋新诗。三磊吞混茫，九龙拖威夷。

金牛玉女望不极，别峰幽岩森蔽亏。玩弄丈人松，颠倒翠屏姿。

画悬在壁诗在口，以画配诗左合右。天生神物有同归，包老大字妙奇魗。

夜深星月下中庭，山鬼入户秋镫青。琼花梅岭事荒忽，断缣遗墨嗟飘零。

乃知二老真精灵，往事独说无人听。来朝高挂云帆去，海天无际穷追寻。
中宿篇送朱少襄入燕
欧必元（明代）

君不见中宿峡前飞来寺，十九之峰称福地。浈水徐看两岸流，禺山夹对双屏峙。

古来怪迹此地多，门深树密垂藤萝。洞中秪合寻孙恪，石上犹闻想达磨。

五色榴花香复歇，千寻金锁沉还绝。天巧宁能夺物工，地灵应预开人杰。

近日朱生颇好奇，十年飞梦应幽期。寻山不惮登陟远，开凿能穷造化私。

竹里邀僧堪结夏，池边留客频传斝。读书几载不出门，作赋宁推扬与贾。

一朝天子下诏书，雄心直慕承明庐。出山不必作小草，侯门不必曳长裾。

此去长安千万里，功名富贵徒为尔。白首谈经未释褐，高名虚挂人间齿。

丈夫得意自骞腾，有诗可赋山可登。醉舞腰间三尺剑，千秋事业几人曾。

尊酒送君粤南国，春月春花等闲乐。綵笔纵堪题凤凰，故山谁更思猿鹤。
示驷儿应省试
李含章（宋代）

辛苦鸡窗问字年，此行好著祖生鞭。化鲲正厉培风翼，射隼看生破的弦。

良玉试烧三日火，元珠怕落九层渊。传经家世扶阳重，厚望须教慰夜泉。
瑞龙吟（寿京尹曾留远）
王义山（宋代）

晨光曙。遥见□灼文奎，照天心处。峨眉棱上西飞，北魁南极，腾处灿丽。

神皋地。争看碧幢旗戟，蔼然佳气。深深有美堂中，绣帏□幕，笙歌不住。

知是元戎初度，玉觥频举，云堤烟市。时听笑声，都人相贺相语。人人说是，活佛生今世。襟怀内、严霜莹月，春风秋水。文肃貂蝉贵。南丰学问，文昭节义。若问庄椿岁。堪谁比，清源曾公寿齿。郎君宥府，衮衣荣侍。
碧溪草堂六言二首 其一
刘克庄（宋代）

虽无百官宗庙，薄有先人田庐。子云饭疏饮水，通也弹琴著书。
解连环 元夕，用碧山韵
朱祖谋（清代）

翠屏香寂，又铜壶促晚，妒云慵坼。记夜娥、坊陌年年，换几度风光，暗罗尘额。

盼极孀娥，为点逗、六街春色。甚青鸾信渺，钿轴苍空，坠欢轻掷。

沧洲半迷旧国。正铜华写照，天上愁忆。想泪铅、滴尽方诸，也凄对金仙，暂时将息。

小影山河，莫唱入、吹梅哀笛。背残镫、有人拥袖，梦寻冷驿。
过祝老南山
韩淲（宋代）

章泉佳处试徘徊，日照松根石上苔。见说南山有幽隐，诗翁邀我过山来。
和清汀蒋省干酒色财气韵
李曾伯（宋代）

烂醉非生涯，小人若甘醴。
斧斤戕天和，狂药害正礼。
可惜竹溪逸，吵饮颍之水。
名教有余乐，公未知趣耳。
观稼
杨万里（宋代）

井字行都整，花香远已甜。
穗肥黄俯首，芒劲紫掀髯。
风搅平云阵，声松缺月鎌。
不愁禾把减，高廉却愁添。
宫词
宋白（宋代）

春水绫纹积翠池，凌波仙鸟拂花枝。
黄衣宫使宣阎相，错入中书唤画师。
又真止堂一首
刘克庄（宋代）

作堂肯以止为名，出处遥知讲已精。
纵使胸中横绿野，未应度外置苍生。
波颓公独能山立，漏尽人方喜夜行。
千载英雄须冷笑，孔明回首学渊明。
蟾宫折桂
唐璧（明代）

广寒宫殿秋无际，玉宇琼楼隔人世。书郎两腋生清风，飞上层人折丹桂。

霓裳羽衣歌且停，老兔奔走嫦娥惊。寄声为报后来者，此树固非平地生。
送客
陈杰（宋代）

信屐倦仍还，诗生暮霭间。
塘蒲身共晚，野鹤意俱閒。
送客度流水，见云归别山。
一声长啸远，吾亦掩柴关。
想庐山三首 其一
韦骧（宋代）

昔年曾遇九江秋，引睇庐山不及游。行役今朝垂欲到，无端牵制又回辀。
江神子（和李能伯韵呈赵晋臣）
辛弃疾（宋代）

五云高处望西清。玉阶升。棣华荣。筑屋溪头，楼观画难成。长夜荣歌还起问，谁放月，又西沈。

家传鸿宝旧知名。看长生。奉严宸。且把风流，水北画耆英。咫尺西风诗酒社，石鼎句，要弥明。
题听琴图寄天锡
李东阳（明代）

幽斋落日晚，援琴写我烦。弦疏不成调，但有古意存。

一弦三叹息，自谓和者难。自从别君来，山高水潺湲。

众好谐莫送，置之不复弹。曲看画中人，颇与吾意关。

题诗寄远道，慰此平生欢。
九日三首
苏辙（宋代）

昔忝衣冠旧，今从野老游。
篱根菊初绽，瓮面酒新刍。
不负重阳节，都无举世忧。
人生定谁是，万事本悠悠。
江郎山
白居易（唐代）

林虑双童长不食，江郎三子梦还家。
安得此身生羽翼，与君来往共烟霞。
和方智善两色梅
王洋（宋代）

春到科馀去住间，玉楼无处不轻寒。
鲜鲜魏女履下履，粲粲真妃冠上冠。
眼乱互摇歌扇羽，心惊添堵粉闱襕。
东君厚薄非无意，一种馨香两眼看。
久雨次路韵
刘挚（宋代）

江国多阴霖，云气所储积。贯月仍弥旬，穷朝复竟夕。

太阳暗经天，莫见黄道迹。风霏淋床帷，檐溜穴砌石。

春泽农之瑞，太甚岂其益。人言雨有数，四时合均适。

前多后将少，物理固明白。我居苦湫陋，安得爽垲易。

栋梁生菌苔，书药渍汗液。塞漏除泥涂，纷纷课奴获。

凌虚逃重膇，颇思两凫舄。坐观久溟濛，风伯岂无责。

慰彼望岁人，私我穷居客。兹事但置之，一觞聊自释。
八阵台
郭印（宋代）

八阵台前水急流，累累石塚界沙洲。
机深已尽吞吴策，事变空成守蜀谋。
江月四时犹耿耿，云山千古谩悠悠。
天公若遂兴刘愿，功烈应非管乐俦。
句
钱昭度（宋代）

长忆钱塘江上望，酒楼人散雨千丝。
出门
黄文达（清代）

清晨出门去，路上人行稀。山深寺钟隐，日杲秋露微。

流水澄见底，霜叶红未飞。行行若有得，所得是无机。
句
何英（宋代）

羊肠有路地多险，马脊无人天一隅。
自从二水分新旧，南北烟波各自愁。
句
杨亿（宋代）

好把长鞭便一挥。
登海涌峰
傅感丁（清代）

昔闻虎卧此高丘，今日登临最上头。近接灵岩惟片石，遥观雪浪有孤舟。

消沈伯业同烟草，寂寞禅心视水沤。剑窟泉飞石梁北，声随香梵几时休。
对酒同黄子
陈子升（明代）

酒酣耳热君勿喧，世上悠悠安足论。龟策不开严叟肆，雀罗终守翟公门。

天空芳草催鸣鴂，寒入梅花断啸猿。痛哭穷途今泪尽，且回青眼看乾坤。
正之复次前韵作四篇见示是日适登城楼以望江山且阅捷报因赋六章以报之 其五
李纲（宋代）

城楼缥缈俯漳滨，景物依然念昔人。云出西山天欲雪，风来南浦水生鳞。

四围气象朝朝好，一点阳和处处春。日暮短篷轻桨急，双鱼应已付溪宾。
秋风亭故基
曹之谦（元代）

危亭冠雉堞，飞构何崔嵬。一夕堕劫火，变化成烟灰。

颓基翳蓬蒿，坏道封莓苔。萧条古城上，空有秋风来。
旄丘
佚名（先秦）

旄丘之葛兮，何诞之节兮。叔兮伯兮，何多日也？
何其处也？必有与也！何其久也？必有以也！
狐裘蒙戎，匪车不东。叔兮伯兮，靡所与同。
琐兮尾兮，流离之子。叔兮伯兮，褎如充耳。
和李敷察推即席感旧二首 其一
范纯仁（宋代）

相逢同榜盛当年，喜复君来对此筵。花下莫辞频把酒，月中曾此共登仙。

左迁还有粗官乐，晚达何妨秀句传。得失已看如塞马，苦心劳力亦徒然。
晚吟 其一
白玉蟾（宋代）

山似诗肩耸，江如酒量宽。云描秋色老，松写暮声寒。
题买臣负薪图
陈达（明代）

海邦六月烦暑逼，石床昼卧纷华息。清风飒飒自南来，恍然如华华胥国。

初醒顿觉日半斜，檐头几阵蜂将衙。朗吟老子五千字，漫酌卢生七椀茶。

敲门忽见东溪氏，手持一幅鹅溪纸。云是晴沙远遗之，分明貌出朱翁子。

忆昔登登伐木时，行歌道路声呜噫。岂徒不华驵侩眼，何当更被糟糠嗤。

五十功名未迟暮，锦衣烜赫人如故。谁知此日除道夫，却配当年弃夫妇。

朱颜闇淡应无光，后车同载空徬徨。丈夫出处自有数，悔把深思一日忘。

披图谁不增感慨，嗟彼女流何足怪。不见翟公门下客，一贫一富知交态。
次韵简黄监簿淳宗三首 其二
俞德邻（宋代）

桂树团团满故山，一尊风月羡君閒。交游副墨洛诵里，诗句生民清庙间。

我辈无才难用世，故人厚禄竟何颜。西楼十二阑干月，清梦应须共往还。
江上二首
王安石（宋代）

书自江边使，乡邻病侔稠。
何言万里客，更作百身忧。
补败今谁恤，趋生我自羞。
西南双病眼，落日倚扁舟。
题危中书所藏和靖墨迹 其三
林弼（明代）

翡翠湖边迹已荒，凤凰池上墨犹香。炉熏清昼开诗卷，宛见孤山旧草堂。
句
赵师秀（宋代）

一瓶茶外无祗待，同上西楼看晚山。
答士宜 其一
张埴（宋代）

老来凡事不须知，只著冲襟向圣涯。怊怅无人思祸水，一窗夜雨客谈诗。
卖花声（春雨）
萧汉杰（宋代）

湿逗晚香残。春浅春寒，洒窗填户著幽兰。惨惨凄凄仍滴滴，做户多般。

和霰撒珠盘。枕上更阑。芭蕉怨曲带愁弹。绿遍阶前苔一片，晓起谁看。
金丹诗诀 其三
陈楠（宋代）

水火相交虎遇龙，金翁姹女两争雄。青去白来然后黑，到红方且入黄宫。
八月八日发潭州后得绝句四十首 其十一
赵蕃（宋代）

午风吹坼稻花香，晨雨翻掀稻叶凉。道上尘埃犹净尽，田间欢乐讵能量。
句
吴光（宋代）

无苗何处寻黄犊，露地谁家觅白牛。
又陈伯明知郡远寄诗篇因次韵二首
吴芾（宋代）

喜到旧家山水乡，依然山色与湖光。
此身宛在真仙窟，回首空怀太守章。
岂意新诗犹见及，尚言故郡不相忘。
自怜秕政无遗爱，安得人思蔽芾棠。
废寺
释智愚（宋代）

入眼荒蓁古殿秋，岁华迁谢没人修。
夜深静听风瓯语，似骂檀那不点头。
书湖广省中壁
元明善（元代）

鼎湖龙去欲无天，臣抱乌号泪作泉。四海重瞻尧日月，万年长作禹山川。

恩波浩荡沾民物，文运休明属圣贤。窃禄四朝无寸补，何堪西掖进经筵。
燕京侠客吟
梁有誉（明代）

翩翩侠客出燕京，长筵广宴罗簪缨。艳姬呈赵舞，少女擅秦声。

庭前万树莺花明，眼看世事鸿毛轻。百遍飞觞欢未足，半酣更进伊凉曲。

嫣然一转开心颜，却啸草玄谩幽独。杨花乱扑鹔鹴裘，谁能不饮空自愁。

醉来拔剑起自舞，天边斫断黄河流。不肯敛衽事七贵，不学低眉谒五侯。

向天长啸振林木，俯仰今古皆浮沤。万金筑成走马埒，尽道繁华人共悦。

昨日车骑游如龙，今朝桃李飞成雪。桃李飞飞黄鸟哀，酌酒且上燕昭台。

忆昔燕昭下士日，高谈霸略吞九垓。郭隗当师位，乐毅抱奇来。

黄金销歇威棱失，千载雄图安在哉。又闻邹衍生，挟策事豪举。

娇首聊将玉律吹，茫茫寒谷生禾黍。莫言造物不可期，人力回旋有如许。

今人古人不相待，行乐莫使朱颜改。志何苦而隐南山，愤何深而蹈东海。

有霞不堪餐，有芝不堪采。侠客豪来还自吟，长风日暮吹兰茝。
移居 其二
丘葵（宋代）

田家一路到村南，尽是农人野叟谈。鸟过江来平入树，牛沿堤去倒行潭。

蜻蜓影下波纹皱，䆉稏穗中秋意含。日暮东坡浑似画，倚风无数水荭酣。
围春庄杂感 其二
萧显（明代）

六十九翁过洞仙，杖藜浑不惮跻攀。琴书携取消晴昼，水石凭将慰老颜。

閒把纶竿清濑处，醉眠茅屋白云间。有时徙倚阑干立，目断孤鸿天外还。
临安长官赵两山约观将军木石镜玲珑水净土寺 其二
释居简（宋代）

坚中素蕴独晶晶，异质潜分付目成。泐尽烧痕犹反照，菱花多是用常明。
赠别徐昌国二首 其一
陆深（明代）

北风起天末，送子城东闉。愿言迟数里，款款得具陈。

我有一端绮，持以赠夫君。不愿为黼黻，不愿为裤裈。

愿为平居服，昏旦常相亲。垢敝忍弃捐，爱惜情如新。
送彭秀才赴国学试
王庭圭（宋代）

君厌江南卑薄乡，担簦万里趋虞庠。虞庠黉舍中天起，上游英虞如堵墙。

子欲战艺于其场，亦须旗鼓能相当。但得同升博士堂，看取官职如驱羊。
记箕山商野事一首
刘克庄（宋代）

放勋禅饮牛父，轩皇问牧马童。
曰夫子致南面，称天师拜下风。
题扇二十四首 其十
曹勋（宋代）

红槃花上绿烟微，风转天香暖著衣。行遍四桥闲伫立，碧波时有綵鸳飞。
丹丘道中
吕声之（宋代）

夜宿溪头十里村，数星渔火照离门。
雁山峭绝经行处，犹带烟霞入梦魂。
睡觉门外月色如昼霜风过翏然成声作一绝
党怀英（金朝）

老木经霜众窍空，月明深夜响秋风。始知天籁非人籁，吹万由来果不同。
画叹
苏辙（宋代）

武燕未远嗟谁识，赵董纷纷枉得名。
已矣孙陈旧人物，至今但数汉公卿。
梨花·其四
徐渭（明代）

春雨春风能几宵，吹香落粉湿还飘。
朝来试看青枝上，几朵寒酥未肯消。
送郡守
徐元杰（宋代）

郎围师阃重王人，朝绩民庸简帝宸。
屈此偏州何小小，伟哉仁牧自肫肫。
下车福十余万户，褒玺朞三百六旬。
廉恕公勤持四字，癢疴疾痛切吾身。
显幽一理初开镇，抚字丹心肃告神。
动有发明基学力，略无凝滞见情真。
智常周物能容物，政每近民深得民。
居理家庭培玉植，烛临官吏皎冰轮。
行其无事州闾靖，急所当先夙夜寅。
溪以玉名闻莹洁，岩如日色共晶新。
吟肩峭若灵峰峙，诗骨清於南涧滨。
坐啸中和堂上邃，犹存正始古音淳。
无心云出当年岫，有脚阳生此地春。
不忍一毫伤赤子，了知方寸即苍旻。
邦人镂胆交相语，糴事关心尤至仁。
往者过征罗罹暴虐，甚而乾没启嚣嚚。
炎天陆运枯膏血，累月肩担摧骨筋。
五百里程陪搭斛，四千钱费各沾巾。
农夫搔动征夫苦，行者攫挐居者嗔。
所幸天高常耳下，惟公露祷悉言谆。
一分宽受一分赐，半减谁知半减因。
问谷几何先给直，作舟用济广通津。
听民乐与官为市，如己隐忧眉辄颦。
怨气收声回逸乐，欢谣鼓腹饱轮囷。
时暘时雨孚祈祷，不豫不游忘苦辛。
泉漏有恩详审处，药伤无地不咨询。
昔襦今袴同歌范，万口一辞方借恂。
邦计索程随日了，后来成轨要人遵。
眷怀趣趁周行武，德意难忘召父亲。
将指观风兼畀节，举头近日蚤垂绅。
甘棠蔽芾思留躅，英簜瞻依忍出闉。
倪旄攀辕风解愠，旌旗遮道雨清尘。
筠笼映日成清閟，秧马衔烟布绿茵。
旧治密邻新治壤，徐行便直部行巡。
建台及境虽迎徯，过阙留班定侃闇。
准拟助和商鼎鼐，雍容成道汉丝纶。
职亲地近訏谟密，言听谏行膏泽均。
局面转新棋著定，方书如古药材抡。
公私节用纾民力，勇智合谋恢地垠。
襄汉经营蚕路闢，江淮联络雁臣宾。
年登所至粮栖亩，令信何难楮即缗。
君相简知惟笃实，古今难泯只忠纯。
吾家自有青毡物，时节合参洪化钧。
一州一道推而准，此土此民同所珍。
自揆偶然声气叶，相亲深处髓肌沦。
送行万兔难密尽，歌此以旌良吏循。
精进阁
释德葵（宋代）

五月六月火云蒸，家家纳凉前后庭。
楼头四鼓五鼓急，阁上犹闻人诵经。
挽范丞相五首
吴芾（宋代）

长计公生日，年年献寿诗。
只今良月近，遽作九泉悲。
世事真难料，人生信有涯。
西风吹画翣，心折泪空垂。
自题山庄
贾应璧（明代）

无那青山笑白头，抽簪聊复小句留。不知陆羽泉南社，何似黄句县里楼。

风月无边多暇日，溪山第一况新秋。藕花开落闲门掩，飞来飞去几点鸥。
别仲时 其一
周孚（宋代）

江山共清焕，鱼鸟亦萧散。归与三亩园，趁此秋未晚。
出城
刘敞（宋代）

出城得自便，下马事幽讨。旷野荒不耕，蒺藜牛满道。

往往逢饥荒，群辈掘野草。不惟黄头儿，亦有白发老。

问之指积水，此去殊浩浩。室庐久漂荡，树木多立槁。

食此且赊死，尧年亦久涝。不能去坟墓，更欲依蒲藻。

昨来计莲芡，颇不减粳稻。明年当大种，妻子或相保。
唐景龙观钟铭拓本
金衍宗（清代）

天堂神宫拜图册，铜匦金轮置庭室。阿师血像高百寻，未有淫昏不佞佛。

斗南一人忠回天，鹉翼双垂幸未折。乐章旋奏桑条韦，晨牝当阳甘覆辙。

猖狂但乞二氏灵，慧范崇恩并加秩。帝后争营佛寺新，观亦落成景龙日。

莲台璎珞月双圆，椒殿衣裙云五色。至尊惨继东宫戕，仙佛几曾裨毫末。

景云反正由平王，冥助何关法善术。金仙玉真秾如华，两两黄紽改妆抹。

铸钟作铭帝观书，楷法犹徒八分出。铭辞骈俪踵齐梁，起草知经谁手笔。

得无昭容秤量余，鬼蜮风流巧涂泽。佛耶仙耶安可诬，地狱正为是人设。
长沙劝耕
真德秀（宋代）

闻说陂塘处处多，并工修筑莫蹉跎。
十分积取盈堤水，六月骄阳柰汝何。
至扬州
文天祥（宋代）

问谁攫去橐中金，惮仆双双不可寻。
折节从今交国士，死生一片岁寒心。
公安县怀古
杜甫（唐代）

野旷吕蒙营，江深刘备城。
寒天催日短，风浪与云平。
洒落君臣契，飞腾战伐名。
维舟倚前浦，长啸一含情。
陈民表挽词
戴栩（宋代）

住僻宜玄晏，门高聚郄诜。
没犹存议论，生岂恨沉沦。
旧姓符占地，新铭胜写真。
登堂曾独拜，愧见德星人。
菩萨蛮·楼前流水西江道
舒亶（宋代）

楼前流水西江道。江头水落芙蓉老。画鼓叠凉波。凭栏颦翠娥。蓉年金马客。青鬓芦花色。把酒感秋蓬。骊歌半醉中。
京使回自临川，得从兄书寄诗，依韵和
徐铉（宋代）

珍重还京使，殷勤话故人。别离长挂梦，宠禄不关身。

趣向今成道，声华旧绝尘。莫嗟客鬓老，诗句逐时新。
栽橘
李石（宋代）

封君培壅百年心，准拟霜秋色更深。办取数钱收一掬，此奴随处即成林。
淇奥
佚名（先秦）

瞻彼淇奥，绿竹猗猗。有匪君子，如切如磋，如琢如磨。瑟兮僩兮，赫兮咺兮。有匪君子，终不可谖兮。
瞻彼淇奥，绿竹青青。有匪君子，充耳琇莹，会弁如星。瑟兮僩兮，赫兮咺兮。有匪君子，终不可谖兮。
瞻彼淇奥，绿竹如箦。有匪君子，如金如锡，如圭如璧。宽兮绰兮，猗重较兮。善戏谑兮，不为虐兮。
送郑南仲赴昌化主簿
刘濩（元代）

熙宁言利臣，官好面堪唾。伟矣郑介公，直声千古播。

几叶有此孙，能倡众莫和。湖学四五年，毡寒不禁坐。

况投万山中，瘦马仍县佐。试讶鸾栖林，何如蚁旋磨。

传闻邑父老，置酒预相贺。此士多读书，爱人不可货。

今年秋风高，勿畏茅屋破。但虑执法家，需君惊贪惰。

白云缭山腰，窗竹累千个。坐念老广文，德尊犹坎轲。

县庭一分宽，百里减寒饿。苟无泽物心，卿相徒尔大。

版牍焉足稽，弦歌故非过。起瞻东壁明，讵患南箕簸。

时访隐者庐，谈馀曲肱卧。公田定几何？适半种粳糯。
酒边次徐灵渊韵
叶茵（宋代）

柳外绿阴重，绿阴行远风。
温凉三月后，醒醉百年中。
桑秃吴蚕熟，林幽蜀鸟空。
不祈朝市梦，高卧太湖乐。
次韵和江子我道中绝句七首
程俱（宋代）

蓝舆度水复穿松，三纪回思一梦中。壮齿佳时那复得，萧萧华发对秋风。
偈六十三首
释道宁（宋代）

真不掩伪，曲不藏直。
句里明人，言中辨的。
处处总持，头头弥勒。
拟议思量，当门荆棘。
山中即景四首 其二 夏
赵友直（宋代）

趁此清和景，荷筒酒一吞。围棋开北墅，羽扇取南薰。

兰雨清传馥，鸥波绿涨纹。枕书鼾睡处，忽梦到陶君。
洗马池
杨备（宋代）

一一牵来种是龙，临深欲下更嘶风。
金鞍玉勒抛何处，腾踏渥洼寒影中。
徐子融以诗送余方叔吴介甫二书见示和韵以谢
陈文蔚（宋代）

簪去良朋未月期，无邪端欲正吾思。
近来自服无他药，一卷中庸对证医。
和焦生石字韵
刘敞（宋代）

我惟一逢掖，入为二千石。声迹不相同，礼貌谓谁敌。

既许游藩篱，又喜升宴席。酌酒浇磥魁，赋诗听警策。

朋从常苦少，佳节古所惜。既醉忘形骸，笑言俱莫逆。

使公贵且寿，富有贫贱客。
雨霰作雪不成大风散云月色皎然
陆游（宋代）

数间茅屋寄蓬蒿，天遣来归息我劳。
月可一庭陈素练，风酣万木起惊涛。
病侵齿发才虽尽，酒挟江山气尚豪。
安得人间掣鲸手，共提笔阵法庄骚？
念奴娇
辛弃疾（宋代）

勋门积庆，为皇家此日，重生贤辅。崧岳储神须信道，非特当年辅甫。清白传芳，高明驰誉，材更兼文武。黑头年少，风云还会龙虎。

天为指日垂弧，张旃持节，不遣穹庐去。中使传宣，颁赐锡赉，清晓欢声旁午。两世光华，一门荣耀，盛事夸千古。祝公千岁，庙堂长佐贤主。
闺怨一百首次孙西庵原韵 其三十二
郭辅畿（明代）

万树愁声雨底浓，美人蕉比绣衫红。水晶帘下低头立，鹦鹉嫌奴不整容。
天游许惠佛指柑以诗促之
黄衷（明代）

野客曾遗种树方，楚梅淮枳散林塘。仙根可结融泥润，新叶应分净土芳。

寒碧有人同气味，青黄宁自秘文章。定知不是樊篱物，待看横秋万颗霜。
陪包谏议湖墅路中举帆（同用山字）
权德舆（唐代）

萧萧凉雨歇，境物望中闲。风际片帆去，烟中独鸟还。

断桥通远浦，野墅接秋山。更喜陪清兴，尊前一解颜。
满庭芳（簪梅）
葛立方（宋代）

弄月黄昏，封霜清晓，数枝影堕溪滨。化工先手，幻出一番新。片片雕酥碾玉，寒苞似、已泄香尘。聊相对，畸人投分，尊酒认荀陈。

吾年，今老矣，佳人薄相，笑插林巾。愧苍颜白发，回授乌云。玉镜台边试看，相宜是、浅笑轻颦。君知否，寿阳额上，不似鬓边春。
和君倚日本刀歌
司马光（宋代）

昆吾道远不复通，世传切玉谁能穷。
宝刀近出日本国，越贾得之沧海东。
鱼皮装巾香木鞘，黄白间杂鍮与铜。
百金传入好事手，佩服可以攘袄凶。
传闻共国居大岛，土壤活饶风俗好。
其先徐福诈秦民，采药淹留童卯老。
百工五种与之俱，至今器用皆精巧。
前朝贡献屡往来，士人往往工辞藻。
徐福行时书示焚，逸书百篇今尚存。
令严不许传中国，举世无人识古文。
嗟予乘服欲往学，沧波浩荡无通津。
令人感叹坐流涕，鏽涩短刀何足云。
春夜对月弹琴有怀
刘学箕（宋代）

一春春雨连春阴，今夕何夕月满林。
举头遥望星汉碧，皎皎明镜县东岑。
栏杆浩欤三顾影，有酒有酒谁与斟。
我思两弟怨以喑，邈不可见愁缔心。
含愁更奏绿绮琴，匣中埃蠹尘土侵。
解弦更张试促轸，怨人怀抱难成音。
两君青春竟瓶沉，天阔怅望商与参。
高高在上杳难诘，矫着涕泗尤思深。
欲结今生未了因，尚蕲来世盟可寻。
君游九泉闻不闻，安知阿兄心悲吟。
马援
陈造（宋代）

朱勃风标似可亲，文渊竟作白头新。
平时轻侮知何事，辨雪冤诬独此人。
题瀑布诗三首 其三
王师闵（唐代）

清明云日开，山路足莓苔。瀑溜千寻落，乘闲一看来。
秋兴
吴龙起（宋代）

定是凭高易得愁，客怀牢落怕登楼。
不知昨夜梧桐雨，添得阑干几许秋。
读侯道华真人传
崔涂（唐代）

汉皇轻万乘，方士说三丹。不得修心要，翻知出世难。

茂陵春竟绿，金掌曙空寒。何似先生去，翩翩逐彩鸾。
宁宗郊前朝献景灵宫二十四首 诣望燎位用《乾安》。
郊庙朝会歌辞（宋代）

厥初生民，渊浚唯祖。芳荐既辍，明燎具举。德馨升闻，灵贶蕃诩。

怀濡上灵，佑周之祜。
江行十首 其三
李纲（宋代）

渺渺春江稳，融融午睡腴。梦回双橹急，望极片帆孤。

皱水风还逆，维舟日欲晡。云中有行雁，苒苒下平芜。
惠州弟哀诗二首
刘克庄（宋代）

两张遗墨六亲悲，台下黄瓜摘渐稀。
用北辰阡殊不乱，似南柯梦复疑非。
向来岂有葡萄博，末后元无薏苡归。
七十残骸双秃鬓，可堪原上泪频挥。
于中好·十月初四夜风雨其明日是亡妇生辰
纳兰性德（清代）

尘满疏帘素带飘，真成暗度可怜宵。几回偷拭青衫泪，忽傍犀奁见翠翘。
惟有恨，转无聊。五更依旧落花朝。衰杨叶尽丝难尽，冷雨凄风打画桥。
鲁元翰中大挽词二首 其一
苏辙（宋代）

遗直诵家声，持心本至诚。何劳求皦察，所至自安平。

气象馀前辈，才华属后生。飞腾看诸子，相继亦公卿。
立春郊行次唐玉潜
林景熙（宋代）

道人清事饭溪蔬，无酒闲愁已破除。
五夜雪声梅角底，一春烟景竹筇初。
园林芳信醒愁蝶，田野丰年入梦鱼。
冰下流泉清老耳，东风先已到郊居。
叶主簿挽诗
洪咨夔（宋代）

生理鸱夷子，心期桑苧翁。
行厨修竹月，坐艦落花风。
雏好才孤凤，行疏忽断鸿。
吴松明远目，一点夕阳红。
宿东亭晓兴
白居易（唐代）

温温土炉火，耿耿纱笼烛。独抱一张琴，夜入东斋宿。

窗声度残漏，帘影浮初旭。头痒晓梳多，眼昏春睡足。

负暄檐宇下，散步池塘曲。南雁去未回，东风来何速。

雪依瓦沟白，草绕墙根绿。何言万户州，太守常幽独。
过衡山见新花开却寄弟
柳宗元（唐代）

故国名园久别离，今朝楚树发南枝。
晴天归路好相逐，正是峰前回雁时。
喜迁莺·霞散绮
夏竦（宋代）

霞散绮，月沉钩，帘卷未央楼。夜凉河汉截天流，宫阙锁清秋。
瑶阶曙，金盘露，凤髓香和烟雾。三千珠翠拥宸游，水殿按凉州。(版本一)

霞散绮，月沉钩，帘卷未央楼。夜凉河汉截天流，宫阙锁清秋。
瑶台树，金茎露，凤髓香盘烟雾。三千珠翠拥宸游，水殿按凉州。(版本二)
见云雷垂垂不雨怅然有作
李梦阳（明代）

大梁城东云出雷，捩风拖雨故徘徊。黄鹂坐树深无语，紫燕衔泥阻未回。

即恐孝娥为早冢，不闻神女傍阳台。火云西日垂垂暮，屋隙愁看返照来。
水龙吟·露华洗尽凡妆
赵汝钠（宋代）

露华洗尽凡妆，玉妃来侍瑶池宴。风裳水佩，冰肌雪艳，清凉不汗。解语情多，凌波步稳，酒容易散。想温泉浴罢，天然真态，浑疑是、宫妆浅。暗想凄愁别岸。粉痕消、香腮凝汗。雪空冰冷，此情唯许，鹭知鸥见。羽扇微摇，翠帷低拥，清凉庭院。待夜深，月上阑干，更邀取、姮娥伴。
偈颂十四首
释印肃（宋代）

迷指不见月，两处大譊讹。
来叩普庵老，真心岂奈何。
除非君自肯，阳春白雪歌。
毛端如来识，言说用闲多。
情忘并想尽，不断这摩诃。
秋信
朱有燉（明代）

飘飘梧叶委银床，天际初来雁几行。
露气忽从今夜白，漏声偏觉五更长。
惊幽梦矣书千里，有美人兮天一方。
报道桂花成蓓蕾，雨余庭院喜新凉。
闻杜鹃
张榘（宋代）

流落江南帝魄痴，年年啼到绿阴肥。
蜀山邈在青天外，只劝人归不自归。
送王炎弼赴山阳守以兵卫森画戟宴寝凝清香为韵十首 其十
曾协（宋代）

壶矢新油幕，春芜旧战场。候亭閒夜柝，归袖著天香。
唐律十首
方岳（宋代）

寂寞断过从，行山又一重。
烟村秋色画，茅屋夕阳舂。
得句多题竹，观画半倚松。
心閒身已老，悔不早归农。
宿觉空院用壁间韵寄王巨山
郭印（宋代）

度垄穿云十里遥，招提蹲踞乱山坳。地灵潜隐圣贤宅，林静俯山乌鹊巢。

万法岂从心外有，一真还向梦中交。世间出世元无别，尘俗纷纷不用抛。
春日北园早起
李复（宋代）

雨断云犹在，风回气已明。
林花含宿润，露沼散余清。
喜静心常澹，居閒意寡营。
流光随转盼，所向达吾生。
病假
王禹偁（宋代）

小郡虽无事，常时亦有劳。
坐衙衫强着，判案笔须操。
眼病因求假，身闲更觉高。
何当长似此，归去老蓬蒿。
检旱宿香云
陈造（宋代）

香云之山瞰平楚，松篁路穷得僧宇。
明窗深室皆严靓，白菊红蕖相媚妩。
它日欲来坐忙迫，此行忽忽宁得所。
蒲团憩定饭秋蔬，衣袂黄尘尚如许。
山僧共话岂须禅，但爱茶瓯如泼乳。
投床有梦不能记，忽听风林如过雨。
鸡声不贷拥被温，又控罢骖陵险阻。
出门便觉仙凡隔，犹闻窣堵风铃语。
今年旱暵遂无年，枵腹籲天连保伍。
颇能念我困驰驱，两两致词相劳苦。
但使秋租毋病汝，吾自卑官惯尘土。
游东岩
邹鎏（明代）

结伴高僧携杖藜，东岩共步叩禅栖。风尘不到心俱寂，云气犹禅洞易迷。

卓锡水清穿石出，留衣亭古记梁题。登临竟日云关别，一笑何殊昔虎溪。
僧机图峰名也下有夷齐松今自燬于火
弘历（清代）

夷齐我向名松树，重到松烧灰熄飞。名象菀枯归一幻，个僧真善示禅机。
雨中同严介溪张碧溪怀宋西溪地官联句
陆深（明代）

今雨怀人一水遥，小堂深竹坐萧萧。江间去棹怜仍驻，台里缄书枉见招。

剪烛无由联夜榻，裁诗还忆共春瓢。公馀漫有皇华咏，为寄相思趁落潮。
再酬杜倅两诗用前韵
王洋（宋代）

报道春风莫便回，少陵准心作诗材。
公然背我堂堂去，略不随人得得来。
花占三春官已满，河专一壑幕初闻。
已知风物长流转，得举朱弦且拂埃。
赠邕管察推陈仲辅
陈鹏飞（宋代）

幕下谁人识杲之，微闻赞画向莲池。
登楼不恨乡关远，拄笏只言山色奇。
直道自能消鬼魅，高人何处不轩羲。
它年坐上话铜狄，可是蓬莱清浅时。
岁暮杂感 其二
胡会恩（清代）

昨岁征鞍上，冰霜阅岁华。汴河惊柳叶，燕市殢椒花。

蜗角真成误，蓬心转自嗟。籯金人共羡，无复一经夸。
朝中措 平山堂和欧公原韵
王士祯（清代）

平山堂外又东风。寒食柳濛濛。欲访欧公行处，寒烟暮霭连空。

欲翁已远，髯公复去，文笔谁工。南望金焦两点，江天依旧飞鸿。
雨中作
陆游（宋代）

湖曲雨凄凄，茆檐触额低。
衡门元少客，穷巷况多泥。
解渴黄梁粥，尝新白苣齑。
吾生真自足，不恨老鉏犁。
立秋日山庄即事
张诰（清代）

昨宵一叶下庭梧，为报山庄烈暑徂。投老纵惊时易换，迎凉如遇病初苏。

远林残照疏蝉响，小院新晴独鸟呼。问我沈吟亦何事，临溪却笑柳州愚。
叠石溪二首
司马光（宋代）

道傍行采药，石底卧题名。
野老相迎拜，溪童乍见惊。
送人归上党
薛能（唐代）

燕台基壤穴狐蛇，计拙因循岁月赊。兵革未销王在镐，桑蚕临熟客还家。

霏微对岸漳边雨，堆阜邻疆蓟北沙。若到长平战场地，为求遗镞辟魔邪。
题沈八斋
畅当（唐代）

江斋一入何亭亭，因寄沦涟心杳冥。

绿绮琴弹白雪引，乌丝绢勒黄庭经。
次李林居春晓游园
真山民（宋代）

灭没晨曦弄淡晴，追随杖履行间亭。
花逢酒侣容先醉，柳见诗间眼乘青。
三月光阴半流水，百年身世一浮萍。
啼鹃只管催春去，不道衰翁已怕听。
除夕示儿元炳兼忆元煇诸儿
谢榛（明代）

对汝还成叹，寒更坐转深。
异乡垂老计，春草隔年心。
蜡炬明残夜，天风破积阴。
遥怜几稚子，酒罢一长吟。
沧洲语
佚名（唐代）

不戴金莲花，不得到仙家。
用元晦定王台韵
张栻（宋代）

珍重南山路，驱赢几度来。
未登高岳顶，空说妙高台。
晓雾层层敛，奇峰面面开。
山间元自乐，泽畔不须哀。
李参政 其五
魏了翁（宋代）

剺面花门未果驯，夏人兵马薄熙秦。谁将鞭策驱时运，十数年间日日新。
野客清欢三首 其二
叶颙（元代）

雨过晚峰青，无人门自扃。溪光浮竹几，岚影落松屏。

云满煎茶灶，春生贳酒瓶。酣歌天地里，醉卧秋风亭。
南监还宅
许景衡（宋代）

野店饭童仆，驻马亦俄顷。寒曰不相贷，渐渐攲西岭。

挥鞭上马去，惊尘蒙四境。客衣已疏薄，霜风作凄冷。

极目去路长，回首烟村暝。鸟雀飞栖定，鸡犬啾喧静。

新月当马头，疏林乱人影。去去甘远役，迟迟复深省。

筋力疲往来，岁月磨簿领。虽云窃廪禄，乃是蹈机阱。

战栗当吏案，低回傍公屏。少年浪自重，事业期台鼎。

栖栖裁一命，泛泛惭飘梗。穷通宜有在，赋予定谁秉。

矢诗寄幽叹，寂寞寒夜永。
武昌西山（并叙）
苏轼（宋代）

嘉祐求，翰林学士承旨邓公圣求为武昌令，常游寒溪西山，山求人至今能言之。
轼谪居黄冈，与武昌相望，亦常往来溪山间。
元祐元年十一月二十九日，考试馆职，与圣求会宿玉堂，偶话旧事。
圣求尝作《元次山洼樽铭》刻之岩石，因为此诗，请圣求同赋，当以遗邑人，使刻之铭侧。
春江渌涨蒲萄醅，武昌官柳知谁栽。
忆従樊口载春酒，步上西山寻野梅。
西山一上十五里，风驾两腋飞崔嵬。
同游困卧九曲岭，褰衣独到吴王台。
求原北望在何许，但见落日低黄埃。
归来解剑亭前路，苍崖半入云涛堆。
浪翁醉处今尚在，石臼杯饮无樽罍。
尔来古意谁复嗣，公有妙语留山隈。
至今好事除草棘，常恐野火烧苍苔。
当时相望不可见，玉堂正对金銮开。
岂知白首同夜直，卧看椽烛高花摧。
江边晓梦忽惊断，铜环玉锁鸣春雷。
山人帐空猿鹤怨，江湖水生鸿雁来。
请公作诗寄父老，往和万壑松风哀。
端午贴子词 皇后阁五首 其三
周麟之（宋代）

甘霔令年应祷祈，屏除荤茹与君齐。化行自是恩波远，何止春郊雨一犁。
高承事挽诗
魏了翁（宋代）

长身拘矮屋，雅志压华颠。
已矣宁非命，猗其尚有传。
饱餐广文饭，不击陆侯鲜。
惜也文明县，耆黄欠此贤。
与忠子晚步登台有作
释德洪（宋代）

僧残寺僻游人少，草满池塘笋过篱。卢橘带酸春去后，榴花出叶雨晴时。

一年事办秧齐遍，连日江寒水退迟。偶上高台成远眺，兹游更得子追随。
送袁忠彻尚宝致政归乡
杨荣（明代）

碧空下凉露，玉树生秋风。朝回别行客，目送南飞鸿。

青冥浩无际，去去不可从。怀君先大夫，夙昔遭奇逢。

潜邸识真主，不羡汉吕公。列职清华地，最沐恩宠隆。

一朝忽仙逝，惕然动宸衷。推恩锡世禄，不独荣厥躬。

接武登凤池，垂绅侍重瞳。累绩升少卿，出入丹禁中。

侍从历四朝，眷遇期有终。齿力尚未衰，归思何匆匆。

封章荷俞允，拜命辞九重。故乡有先陇，郁郁罗青松。

岁时伸祀礼，诚意潜感通。忠孝求无愧，令望垂不穷。
题石桥
林仰（宋代）

空山风露洗秋容，万里阴晴此夕同。
袖以碧岩邀月手，石桥来谒化人宫。
荔枝词三十首寄张子白杨鬯侯 其十四
成鹫（清代）

细嚼凝冰沁肺肝，人间五月有新寒。何来褦襶门前客，赠与清凉散滞丹。
拟古
张九成（宋代）

平生澹无营，生计亦草草。
吾庐尽有余，懒问长安道。
楚泽惊屈平，书空咤殷浩。
愿君且休矣，沈忧令人老。
山深 其二
释文珦（宋代）

山深寒易得，九月已萧然。况是衰迟者，非同少壮年。

玄裘如艾絮，禅榻藉蒲毡。童子烧枯叶，先教閟暖烟。
罗汉寺
戴复古（宋代）

半空紫翠隔微茫，隐隐钟声落下方。
名胜直同天地老，青山不管古今忙。
散分瀑布烟霞润，点检苍松岁月长。
绝顶好云如恋客，尽教怡阅到斜阳。
山堂纪实
张镃（宋代）

莓苔墙下斑谰长，烟霏谷口依稀上。
晨辉迳奔乌声来，夕影屡逢蟾魄晁。
杖拖瘦路鸣敲铿，天台庐阜着脚行。
中林稳置盘陀石，并坐不与孤云争。
疎红叠翠如先有，霜藤蔓缘惊蛇走。
枝枝叶叶巧相搀，岁寒俱是论心友。
庵前台上晴最嘉，数杯薄酒聊随茶。
客来劝主主劝客，醉倒冠履从欹斜。
且道如今夸其处，见成不是虚排句。
堂前新展假山诗，约斋老子堂中住。
咏怀
白居易（唐代）

我知世无幻，了无干世意。世知我无堪，亦无责我事。

由兹两相忘，因得长自遂。自遂意何如，闲官在闲地。

闲地唯东都，东都少名利。闲官是宾客，宾客无牵累。

嵇康日日懒，毕卓时时醉。酒肆夜深归，僧房日高睡。

形安不劳苦，神泰无忧畏。从官三十年，无如今气味。

鸿虽脱罗弋，鹤尚居禄位。唯此未忘怀，有时犹内愧。
为刘改之作五首
徐似道（宋代）

闭门长安十日雨，车马不来蛙黾多。
若往澹然应子是，作商声者必君歌。
戒杀诗
黄庭坚（宋代）

我肉众生肉，名殊体不殊。
原同一种性，只是别形躯。
苦恼从他受，肥甘为我须。
莫教阎老断，自揣应何如。
怀孙子实
秦观（宋代）

举眼趋浮末，斯人独好修。
青春三不惑，黄卷百无忧。
玉出方流润，鸾停翠竹幽。
相思自成韵，不必寄西邮。
牧牛颂示众
释守卓（宋代）

日用须牧牛，鼻索莫离手。露地非自然，驯良在日久。

鞭绳既无用，人牛复何有。此时唯己知，始觉从前咎。
自述叠前韵二首 其二
陆居仁（元代）

能赋《子虚》有司马，不见邑宰无澹台。绿嗔草力随风偃，丹爱葵心向日开。

稻过閒田鸿尽去，芹香旧垒燕还来。丈夫能受孤遗托，唯有公孙活赵孩。
丹后诸先辈被荐书赴试南宫郡守曾惇既大合乐
曾惇（宋代）

夜窗几岁聚寒萤，一日秋闱较艺精。
不但春秋明古义，雅知月旦著乡评。
毫端剩埽三千牍，云路方期九万程。
三郡看魁天下士，丹丘应未坠家声。
咏帘
万楚（唐代）

玳瑁昔称华，玲珑薄绛纱。钩衔门势曲，节乱水纹斜。

日弄长飞鸟，风摇不卷花。自当分内外，非是为骄奢。
醉眠夜闻霜风甚紧，起坐达旦二首
杨万里（宋代）

玉酒醺人底昜醒，月底梅影恰三更。
只嫌老眼清无睡，不道松声听到明。